b'\n_START_ARTICLE_\nAugusto Pinochet Ugarte\n_START_SECTION_\nEstudis i carrera militar\n_START_PARAGRAPH_\nVa entrar a l\'academia militar l\'11 de mar\xc3\xa7 de 1933, amb disset anys. El 1937 va ser destinat com a subtinent d\'infanteria a Concepci\xc3\xb3n, el 1939 a Valpara\xc3\xadso i el 1940 va tornar a l\'Escola d\'infanteria despr\xc3\xa9s ja com a capit\xc3\xa0 a Iquique. El 1953 ascend\xc3\xad a comandant al mateix temps que acab\xc3\xa0 els estudis de dret. El 1970 general de brigada i el 1972 cap d\'estat major de l\'ex\xc3\xa8rcit._NEWLINE_El 23 d\'agost de 1973 el president Salvador Allende li confi\xc3\xa0 el c\xc3\xa0rrec de Comandant en Cap de l\'Ex\xc3\xa8rcit a conseq\xc3\xbc\xc3\xa8ncia de la ren\xc3\xbancia de Carlos Prats. El mateix Prats, que fou ministre i amic personal d\'Allende, va recomanar al President a Pinochet com a successor seu, ja que mai havia mostrat cap inclinaci\xc3\xb3 pol\xc3\xadtica.\n_START_SECTION_\nCop d\'estat i acc\xc3\xa9s al poder\n_START_PARAGRAPH_\nEn el moment de ser nomenat Comandant en Cap, diversos membres de les Forces Armades preparaven un cop d\'estat. Els l\xc3\xadders del moviment eren el comandant de la For\xc3\xa7a A\xc3\xa8ria Gustavo Leigh i el vicealmirall Jos\xc3\xa9 Toribio Merino, aquest \xc3\xbaltim amic de la inf\xc3\xa0ncia de Pinochet. A m\xc3\xa9s comptaven amb el suport de la CIA i el govern de Richard Nixon._NEWLINE_El 7 de setembre els generals van fixar la data del cop per aquest mes, el 19 de setembre era la data prop\xc3\xadcia, ja que a Xile se celebren les gl\xc3\xb2ries de l\'ex\xc3\xa8rcit, i aquest es trobaria concentrat a Santiago._NEWLINE_L\'endem\xc3\xa0 va ser enviat el general Arellano per parlar amb Pinochet, que en assabentar-se de la situaci\xc3\xb3 va manifestar el seu descontentament amb el Govern, per\xc3\xb2 no va declarar el seu suport al cop._NEWLINE_El mat\xc3\xad del 9 de setembre Allende es va reunir amb el Comandant en Cap i altres generals. All\xc3\xa0 els va explicar que pretenia anunciar un plebiscit per sortir de la situaci\xc3\xb3. A causa d\'aquest fet es va avan\xc3\xa7ar la data del Cop d\'Estat per a l\'11 de setembre a les 06:30 a Valpara\xc3\xadso (08:30 a la resta del pa\xc3\xads), per tal que no sort\xc3\xads a la llum l\'anunci de plebiscit del llavors president Allende._NEWLINE_Va ser l\'\xc3\xbaltima vegada que es van veure els dos protagonistes del cop. Finalment, Pinochet es va sumar al complot tot traint la confian\xc3\xa7a que li tenia dipositada Allende. Pinochet es va fer inubicable per al govern i va enviar a la seva fam\xc3\xadlia a un recinte militar a manera de protecci\xc3\xb3 en cas que alguna cosa marx\xc3\xa9s malament durant el cop._NEWLINE_El dia 11 de setembre, Pinochet va arribar a les 7:40 al Comandament de Telecomunicacions de l\'Ex\xc3\xa8rcit, en el qual es va mantenir durant la jornada del cop. All\xc3\xa0 es van organitzar les xarxes de comunicacions amb les altres branques de les Forces Armades, especialment amb Leigh, que es trobava a l\'Acad\xc3\xa8mia de Guerra A\xc3\xa8ria, i amb Patricio Carvajal, que va ser el coordinador de tot el cop._NEWLINE_Durant l\'esdeveniment, Pinochet, que es va mantenir en contacte radial amb Carvajal, es va mostrar molt autoritari. Tant Leigh com Carvajal pretenien capturar a Allende, per\xc3\xb2 la intenci\xc3\xb3 de Pinochet era desterrar-lo immediatament. Fins i tot va arribar a dir que se\'l tir\xc3\xa9s des de l\'avi\xc3\xb3 en marxa que el conduiria cap a un suposat exili. No va acceptar retards ni dilatacions. No obstant aix\xc3\xb2, va retardar el bombardeig al Palau de la Moneda per treure a les dones, en contra del que desitjava el general Leigh._NEWLINE_Despr\xc3\xa9s d\'hores d\'enfrontaments i bombardejos, la Moneda va ser finalment assaltada i ocupada per l\'Ex\xc3\xa8rcit, moment en qu\xc3\xa8 va morir Salvador Allende. D\'acord amb diversos testimonis presencials, Allende s\'hauria su\xc3\xafcidat. Aquesta versi\xc3\xb3 ha estat acceptada majorit\xc3\xa0riament, incloent als seus familiars. Tot i aix\xc3\xb2, en l\'actualitat la just\xc3\xadcia xilena est\xc3\xa0 investigant el cas._NEWLINE_A les 18:00, els comandants en cap de les Forces Armades i d\'Ordre es van reunir per primera vegada a l\'Escola Militar per fer el jurament que va donar inici a 17 anys de r\xc3\xa8gim dictatorial militar._NEWLINE_Una vegada instal\xc2\xb7lat al poder com a president d\'una junta militar, va comen\xc3\xa7ar una etapa de dur\xc3\xadssima repressi\xc3\xb3 cap a qualsevol tipus de dissid\xc3\xa8ncia. Els opositors, foren detinguts, empresonats, torturats i assassinats massivament. La Comisi\xc3\xb3n Rettig menciona 2.095 morts i 1.102 "detinguts desapareguts"._NEWLINE_Centenars de milers de xilens cercaren l\'exili, per\xc3\xb2 en alguns casos aix\xc3\xb2 no va ser suficient, ja que la DINA els va perseguir i alguns fins i tot foren assassinats a l\'estranger seguint l\'anomenada Operaci\xc3\xb3 C\xc3\xb2ndor.\n_START_SECTION_\nProc\xc3\xa9s internacional\n_START_PARAGRAPH_\nLa Just\xc3\xadcia Espanyola va processar dictador xil\xc3\xa8. Despr\xc3\xa9s d\'algunes setmanes, el 3 de mar\xc3\xa7 de 2000, Pinochet va arribar a Santiago de Xile (Xile), despr\xc3\xa9s de ser jutjat a Londres acusat de crim contra la humanitat.\n_START_SECTION_\nMort\n_START_PARAGRAPH_\nEl 3 de desembre de 2006 va ser internat a l\'Hospital Militar de Santiago de Xile, despr\xc3\xa9s de patir un infart de miocardi i presentar un edema pulmonar que va obligar a sotmetre\'l a una angiopl\xc3\xa0stia. El 10 de desembre de 2006 el seu estat es va agreujar, i va morir a les 17:15 UTC. Les seves restes van ser incinerades per evitar profanacions de la possible tomba.'